**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 12 มิถุนายน 2560**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

ผบ.ทบ. (พลเอก เฉลิมชัย สิทธิสาท) ในฐานะ เลขาธิการ คสช. ได้จัดประชุมหน่วยงานที่เกี่ยวข้องประจำวันจันทร์ที่ 12 มิถุนายน 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้  **1. โครงการก่อสร้างเขื่อนคลองลาดพร้าว** เป็นโครงการที่สำคัญ แต่ปัจจุบันยังดำเนินการ ไปอย่างล่าช้า ขอให้ทุกส่วนช่วยเร่งรัดในกระบวนการ ขั้นตอนต่าง ๆ ให้เป็นรูปธรรมโดยเร็ว เนื่องจากในปัจจุบัน มีการเมืองท้องถิ่นเริ่มแทรกแซงการทำงานโดยเข้ามาสนับสนุนกลุ่มที่ยังไม่ยอมย้ายออก ซึ่งถ้าช้าเกินไปอาจจะทำให้เป็นปัญหามากขึ้น

**2. นรม. ได้สั่งการเรื่องการรักษาความปลอดภัยในพื้นที่ต่าง ๆ** รวมถึงการจัดกำลังดูแลทั้งในและนอกเครื่องแบบ ความพร้อมในการใช้งานของกล้องวงจรปิด ขอให้ไปดูแลและดำเนินการให้เป็นรูปธรรมด้วย

แนวคิดในการนำประชาชนในพื้นที่เข้ามามีส่วนร่วมในการดำเนินการด้านต่าง ๆ ให้ ทุกหน่วยงานนำไปปรับใช้ให้เป็นรูปธรรม โดยเฉพาะการรักษาความปลอดภัยในพื้นที่ ช่วยเป็นหู เป็นตา ให้แก่ภาครัฐ โดยให้นำไปปรับใช้ให้เป็นรูปธรรม เป็นระบบ เพื่อความมั่นคงและปลอดภัยของคนในพื้นที่

**3. การติดตาม กวาดล้าง จับกุม อาวุธสงคราม** ให้ดำเนินการ ดังนี้

3.1 งานด้านการข่าว ขอให้ชัดเจน ใกล้เคียงกับผลลัพธ์ที่ได้มากที่สุด

3.2 ให้ดูเป้าหมายที่เหมาะสม อย่าให้เกิดผลกระทบด้านความรู้สึก และเป็นภาพการรังแก กลั่นแกล้งประชาชน

3.3 ในการตรวจค้นจับกุมให้เป็นไปด้วยความละมุนละม่อม หากไปตรวจค้นแล้วไม่พบ   
ไม่เป็นไปตามข่าวที่ได้รับมา ให้ชี้แจงทำความเข้าใจกับผู้ถูกตรวจค้นด้วย

**4. ปัญหาความเดือดร้อนของประชาชน** มีหลายกลุ่มที่กำลังจะเคลื่อนไหว ที่น่าเป็นห่วงขณะนี้คือ กลุ่มยางพารา เนื่องจากราคาตกเพราะผลผลิตจำนวนมาก ฝากหน่วยงานที่เกี่ยวข้องทุกหน่วย ในพื้นที่ ดำเนินการแก้ไขปัญหาให้คลี่คลายระดับพื้นที่ ขอให้ทุกหน่วยงานให้ความสำคัญกับการสร้างความรู้ ความเข้าใจที่ถูกต้องให้แก่ประชาชนและงานการข่าวในพื้นที่ เพื่อเตรียมการรับมือปัญหาที่เกิดขึ้น

**5. งานปรองดอง** วันที่ 12 มิถุนายน 2560 เวลา 10.00 น. จะมีการประชุมคณะทำงาน ป.ย.ป. คณะที่ 3 หลังจากนั้นจะเปิดเวทีสาธารณะในพื้นที่ หลังวันที่ 19 มิถุนายน 2560 ใน 4 ภาค 4 พื้นที่ ขอให้ทุกหน่วยงานที่เกี่ยวข้องเตรียมความพร้อมในพื้นที่ด้วย

**6. ศูนย์ดำรงธรรม** ในวันนี้จะมีการเปิดให้ประชาชนตอบคำถาม 4 ข้อ ของนายกรัฐมนตรี ในระดับจังหวัด อำเภอ ดังนั้น ขอให้ดูแลในเรื่องความปลอดภัยของประชาชน โดยให้ตำรวจเป็นหน่วยงานหลัก และทหารเป็นหน่วยเสริม แต่ในการปฏิบัติให้ดูเรื่องความเหมาะสม อย่าให้กลายเป็นภาพว่าภาครัฐเข้าไปแทรกแซง

**7. บทบาทของกกล.รส.** ในปัจจุบัน กกล.รส. มีกำลังพลพอสมควร ให้ใช้กำลังพลที่มีให้ เต็มขีดความสามารถในการดูแลความปลอดภัยของพี่น้องประชาชน การใช้กำลังทุกครั้งต้องมีเหตุผล ดูผลได้ ผลเสีย เป็นไปตามบทบาท อำนาจหน้าที่ และกฎหมายที่กำหนดให้ ขอให้ยึดคติว่า อำนาจกับคุณงามความดีต้องควบคู่กัน

- อปค. ได้สั่งการให้นำเรียนมาเพื่อโปรดพิจารณาดำเนินการในส่วนที่เกี่ยวข้อง และให้ปลัดจังหวัดแจ้งนายอำเภอถือปฏิบัติด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557